عثمان سویقوت

عثمان سویقوت () ترک الاصل امریکی اداکار ہیں۔ وہ اپنے اسٹیج نام اوزمین سَر گُڈ  سے بھی مشہور ہیں۔ تاریخی ڈراما سلسلے ارطغرل غازی میں ابن عربی کا کردار نبھانے کے لیے مشہور ہیں۔

ابتدائی زندگی 
عثمان سویقوت کی پیدائش یکم جنوری 1957ء کو ترکی کے شہر انقرہ میں ہوئی۔ انہوں نے بنیادی تعلیم جرمنی فرینک فرٹ انٹرنیشنل اسکول سے حاصل کی کیونکہ ان کے والد وہاں بینکر (ساہوکار) تھے۔ بعد میں خاندان کی انقرہ واپسی پر انہوں نے ثانوی اور اعلی ثانوی تعلیم ٹیڈ انقرہ کالج سے مکمل کی۔ سنہ 1980ء میں تعلیم کی تکمیل مڈل ایسٹ ٹیکنیکل یونیورسٹی، فیکلٹی آف آرکیٹیکٹ سے کی۔ گریجویشن کے بعد، انہوں نے انقرہ میں فن تعمیر کے شعبے میں کام کرنا شروع کیا اور پھر استنبول میں اپنا کاروبار جاری رکھا۔ وہ سنہ 1985ء میں ریاستہائے متحدہ امریکا گئے اور آرکیٹیکچر، سیٹ ڈیزائن اور تفریحی پارک کے ڈیزائن پر کام کیا۔ بعد میں انہوں نے تھری ڈی اینیمیشن پر توجہ مرکوز کرکے کمپیوٹر گیمز بنانے والی مائیکروپروس، نوا لوجک اور والٹ ڈزنی انٹرایکٹو جیسی کمپنیوں میں کام کیا۔عثمان کو انگریزی، ترکی ، جرمن ، جاپانی (بنیادی) اور فرانسیسی (بنیادی) میں روانی حاصل ہے۔

اداکاری 

 ہالی ووڈ

سنہ 1996ء سے شوقیہ اداکاری کی شروعات کی۔ 2001 میں ڈائریکٹر اور تھیٹر کے استاد ملٹن کیٹسیلس کے ”بیورلی ہِلز پلے ہاؤس“ میں داخل ہوئے تاکہ خود کی اداکاری کی صلاحیت میں بہتری لائی جائے۔ ادھر انہوں نے پانچ سال تک تربیتی اسباق حاصل کیے۔ پھر انہوں نے مشہور شخصیات، ال پاچینو، اسٹیو مارٹن، جان مالکوویچ اور جولین مک مان کے ساتھ کام کیا اور ان کے ساتھ فلموں جیسے کہ آرٹ اسکول کونفی ڈینشیئل (2007ء)، دی ہاٹ چِک (2002ء)، وائلڈ سلومی (2011ء)، ایلی یس (2005ء)، چارمڈ (2002ء) اور دی بولڈ اینڈ دی بیوٹی فُل (2003ء) میں اداکاری کے جوہر دکھائے۔

 ترکی فلمی صنعت

اپنے آبائی ملک ترکی میں ایک ٹی وی اسٹار کی حیثیت سے ، عثمان نے مشہور ترکی ٹیلی ویژن سیریز میں بہت سارے مرکزی کردار ادا کیے ہیں ، جس کی وجہ سے وہ بین الاقوامی شہ سرخیوں کی زینت رہے ہیں۔2007 میں ہالی ووڈ میں ایک مضبوط آغاز کے بعد اور آئی ایم ڈی بی پر بہت سے ٹی وی اور فلمی کریڈٹ کے ساتھ ، عثمان کو والدہ کی علالت کے باعث استنبول آنا پڑا۔ اپنے تین ماہ قیام کے دوران ، عثمان نے ایک کاسٹنگ ڈائریکٹر سے ملاقات کی جنھوں نے انہیں بتایا کہ وہ عثمان کی اداکاری کا مطالعہ کرتی رہی ہیں اور ایک ٹی وی ڈراما سیریز میں باقاعدہ کردار کی پیش کش کی اور اس طرح عثمان کا ترکی کیریئر شروع ہوا۔

حوالہ جات 

1957ء کی پیدائشیں
اکیسویں صدی کے ترکی مرد اداکار
امریکی مرد اداکار
انقرہ کی شخصیات
بقید حیات شخصیات
ترکی مرد فلمی اداکار
ترکی مرد ٹیلی ویژن اداکار
ترکی نژاد امریکی شخصیات